Oʻzbekiston Respublikasi va Fransiya Respublikasi oʻrtasida ikki tomonlama hamkorlikni yanada kengaytirish va mustahkamlash chora-tadbirlari toʻgʻrisida
(resolution, 2018-11-28)

Oʻzbekiston Respublikasi Prezidentining 2018-yil 8-9-oktabri kunlari Fransiya Respublikasiga rasmiy tashrifi Oʻzbekiston va Fransiya xalqlarining oʻzaro aloqalari tarixida mutlaqo yangi sahifani ochib berdi, ikki mamlakat oʻrtasida koʻptomonlama hamkorlikni rivojlantirish hamda doʻstlik va hamfikrlikni yanada mustahkamlashda katta turtki boʻldi. Ochiq, doʻstona va konstruktiv ruhda oʻtgan oliy darajadagi sermahsul muzokaralar, parlament, hukumat, ishbilarmon doiralari hamda jamoatchilik vakillari bilan uchrashuvlar tomonlarning Oʻzbekiston va Fransiya oʻrtasida ikki mamlakat xalqlarining uzoq muddatli va tub manfaatlariga xizmat qiluvchi oʻzaro hamkorlik munosabatlarini har tomonlama rivojlantirishga boʻlgan qatʼiy intilishlarini yana bir bor tasdiqladi. Siyosiy, savdo-iqtisodiy, investitsiyaviy, harbiy-texnikaviy, madaniy-gumanitar va boshqa sohalarda oʻzaro hamkorlikni har tomonlama kengaytirish boʻyicha qoʻshma qarorlar muhokama etildi va qabul qilindi. Oʻzbekiston Respublikasi va Fransiya Respublikasi oʻrtasidagi siyosiy, savdo-iqtisodiy, investitsiyaviy, harbiy-texnikaviy, madaniy-gumanitar hamkorlikni yanada kengaytirish boʻyicha imzolangan ikki tomonlama bitimlar va erishilgan kelishuvlarning soʻzsiz hamda toʻlaqonli amalga oshirilishini taʼminlash maqsadida: 1. Kuyidagilar: Oʻzbekiston Respublikasi Prezidentining Fransiya Respublikasiga rasmiy tashrifi davomida imzolangan ikki tomonlama shartnomalar va erishilgan kelishuvlarning oʻz vaqtida va soʻzsiz amalga oshirilishini monitoring va nazorat qilishni taʼminlash mexanizmi 1-ilovaga* muvofiq; Oʻzbekiston Respublikasi Prezidentining Fransiya Respublikasiga rasmiy tashrifi davomida imzolangan ikki tomonlama hujjatlarni amalga oshirish boʻyicha amaliy tadbirlar rejasi (“Yoʻl xaritasi”) 2-ilovaga* muvofiq; Oʻzbekiston Respublikasi Prezidentining Fransiya Respublikasiga rasmiy tashrifi davomida imzolangan investitsiya loyihalari va savdo bitimlarini amalga oshirish boʻyicha amaliy tadbirlar rejasi (“Yoʻl xaritasi”) 3-ilovaga* muvofiq; Oʻzbekiston Respublikasi va Fransiya Respublikasi oʻrtasidagi 2018-2019-yillarga moʻljallangan koʻp tomonlama hamkorlikni yanada kengaytirish boʻyicha kelishuvlarni amalga oshirish yuzasidan amaliy tadbirlar rejasi (“Yoʻl xaritasi”) 4-ilovaga* muvofiq; Oʻzbekiston Respublikasi Prezidenti Sh.M. Mirziyoyevning YUNESKO Bosh direktori O. Azule bilan uchrashuvi yakunlari boʻyicha tashkilot bilan hamkorlikni yanada rivojlantirish yuzasidan amaliy tadbirlar rejasi (“Yoʻl xaritasi”) 5-ilovaga* muvofiq tasdiqlansin. 2. Oʻzbekiston Respublikasi Vazirlar Mahkamasi ushbu qarorning 3-ilovasida koʻrsatilgan muddatlarda investitsiya bitimlarini va savdo shartnomalarini amalga oshirish tarmoq jadvallarini tasdiqlasin. 3. Oʻzbekiston Respublikasi Prezidentining 2018-yil 30-oktabrdagi PF-5565-son Farmoni bilan tuzilgan Oliy darajadagi tashriflar davomida imzolangan hujjatlar ijrosini taʼminlash masalalari boʻyicha respublika muvofiqlashtiruvchi guruhi: Fransiya Respublikasiga oliy darajadagi tashrif davomida imzolangan hujjatlarni, erishilgan kelishuvlarni ogʻishmay va sifatli amalga oshirish, shu jumladan ayrim hujjatlarning kuchga kirishi boʻyicha davlat ichki tartib-taomillarni oʻz vaqtida bajarish yuzasidan doimiy va tizimli monitoring hamda nazoratni tashkil qilish; ushbu qaror bilan tasdiqlangan amaliy tadbirlar rejalarini (“yoʻl xaritalari”ni) soʻzsiz bajarish boʻyicha koʻrilayotgan amaliy chora-tadbirlar toʻgʻrisida vazirliklar, idoralar, mahalliy davlat hokimiyati organlari va boshqa tashkilotlar rahbarlari — masʼul ijrochilarning oylik hisobotlarini eshitish; Fransiya Respublikasiga amalga oshirilgan oliy darajadagi tashrif davomida siyosiy, savdo-iqtisodiy, investitsiyaviy, transport-kommunikatsiya va madaniy-gumanitar sohalardagi hamkorlikni yanada kengaytirish boʻyicha erishilgan kelishuvlar va imzolangan hujjatlarni amalga oshirish, shuningdek, yuqorida koʻrsatilgan masalalar boʻyicha, shu jumladan Oʻzbekiston Respublikasi va Fransiya Respublikasi oʻrtasidagi savdo-iqtisodiy hamkorlik boʻyicha Hukumatlararo qoʻshma komissiya faoliyati doirasida fransuz tomoni bilan muntazam va samarali hamkorlikni tashkil qilish masalalarini muvofiqlashtirishni taʼminlasin. 4. Vazirliklar, idoralar, mahalliy davlat hokimiyati organlari va boshqa tashkilotlar — masʼul ijrochilar: tarmoq jadvallari va mazkur qaror bilan tasdiqlangan amaliy tadbirlar rejalarining oʻz vaqtida va sifatli bajarilishini hamda ularning ijrosi toʻgʻrisidagi maʼlumotlarning “Ijro.gov.uz” tizimiga doimiy ravishda kiritib borilishini; har hisobot oyidan keyingi oyning 3 sanasiga kadar tarmoq jadvallari va mazkur qaror bilan tasdiqlangan amaliy tadbirlar rejalarining ijrosi toʻgʻrisidagi maʼlumotlarning 2, 4 va 5-ilovalar boʻyicha — Tashqi ishlar vazirligiga, 3-ilova boʻyicha — tegishliligi boʻyicha Tashqi savdo vazirligi va Investitsiyalar boʻyicha davlat qoʻmitasiga taqdim etib borilishini taʼminlasin. Oʻzbekiston Respublikasi Tashqi ishlar vazirligi, Tashqi savdo vazirligi va Investitsiyalar boʻyicha davlat qoʻmitasi tarmoq jadvallari va mazkur qaror bilan tasdiqlangan amaliy tadbirlar rejalarining ijrosi toʻgʻrisidagi umumlashtirilgan maʼlumotlarni har hisobot oyidan keyingi oyning 7 sanasiga qadar Oʻzbekiston Respublikasi Vazirlar Mahkamasi va Hisob palatasiga kiritib borsin. Oʻzbekiston Respublikasi Vazirlar Mahkamasi va Hisob palatasi ushbu qaror hamda tasdiqlangan amaliy tadbirlar rejalari ijrosining tanqidiy tahlilini har hisobot oyidan keyingi oyning 10 sanasiga qadar Oʻzbekiston Respublikasi Prezidenti Administratsiyam va Oʻzbekiston Respublikasi Prezidenti huzuridagi Xavfsizlik kengashi apparatiga taqdim etib borsin. 5. Mazkur qarorning ijrosini nazorat qilish Oʻzbekiston Respublikasining Bosh vaziri A.N. Aripov, Oʻzbekiston Respublikasi Prezidenti Administratsiyasi rahbari Z.Sh. Nizomiddinov, Oʻzbekiston Respublikasi Prezidenti huzuridagi Xavfsizlik kengashi kotibi V.V. Mahmudov va Oʻzbekiston Respublikasi Hisob palatasi raisi M.M. Ikramov zimmasiga yuklansin.